Address Downtown

**Address Downtown**, (, նախկինում՝ **The Address Downtown Dubai**), 63-հարկանի, 302,2 մետր բարձրությամբ գերբարձր հյուրանոց և բնակելի երկնաքեր, որը գտնվում է Արաբական Միացյալ Էմիրությունների Դուբայ քաղաքի Դաունթաուն Դուբայ թաղամասում։ Կառուցվել է Emaar Properties-ի կողմից։

## Նկարագիր
Երկնաքերը Դուբայի 22-րդ ամենաբարձր կառույցն է։ Այն գտնվում է Դաունթաուն Դուբայում՝ բարձրահարկ երկնաքերերի համալիրում, իսկ դրա մոտ կառուցվել է աշխարհի ամենաբարձր երկնաքերը՝ Բուրջ Խալիֆան։ Շինարարությունն ավարտվել է 2008 թվականի սեպտեմբերին, ու այդ պահի դրությամբ երկնաքերը Դուբայի 6-րդ ամենաբարձր կառույցն էր։ Նախագծի ընդհանուր արժեքը կազմել է 845 միլիոն ԱՄԷ դիրհամ։

## 2015 թվականի հրդեհ
2015 թվականի դեկտեմբերի 31-ին տեղի և Երևանի ժամանակով երեկոյան մոտ 21:00-ին հրդեհ է բռնկվել երկնաքերի 20-րդ հարկում։ Այդ հարկում տեղակայված էին մասնավոր բնակարանները։ Անվտանգության ապահովման նպատակով տարհանվել էր նաև մոտակայքում գտնվող Դուբայ մոլը։

Դուբայի մեդիա գրասենյակը փոխանցել է, որ հրդեհը բռնկվել է 20-րդ հարկի սանդղափուլում։ Անհայտ ծագման պայթյունները լսվել են այն բանից հետո, երբ հրդեհը տարածվել է շենքի մյուս հատվածներում։ Այնուհետ բեկորներն ընկել են շենքից, իսկ սև ծխի քուլաները տեսանելի են եղել երկնաքերից։ Հրդեհի տարածման վերաբերյալ իր մեկնաբանության մեջ CNN-ի իրավական վերլուծաբան Ջոնաթան Գիլիամը նշել էր. «Սա ուղղակի սարսափելի է։ Այն շատ արագ է տարածվում»։

Դուբայի քաղաքացիական պաշտպանության ներկայացուցիչը նշել է, որ հրշեջների 4 տարբեր խմբեր աշխատում էին հրդեհի մարման ուղղությամբ։ Դուբայի ոստիկանապետ, գեներալ-մայոր Խամիս Մատար ալ-Մազեյնայի խոսքով՝ հրշեջների պլանն այն էր, որ երբ հրդեհը տեղայնացվի, դրա տարածումը նախատեսվում էր կանգնեցնել հովացման գործողությունների միջոցով։ Դրանից հետո պետք է մեկնարկեին որոնողական աշխատանքները։

Դուբայի մեդիա գրասենյակի տվյալներով՝ 14 մարդ ստացել է թեթև աստիճանի, իսկ 1 մարդ էլ՝ միջին աստիճանի մարմնական վնասվածքներ։ Տարհանման ժամանակ մեկ մարդ սրտի կաթված է ստացել։ 

Լուսանկարիչ Դենիս Մալլարին փորձում էր լուսանկարել Դուբայի ամանորյա հրավառությունը, երբ պարզել է, որ կողպված է մնացել հյուրանոցի 48-րդ հարկի պատշգամբում՝ հրդեհից 10 մետր հեռավորության վրա։ Նա տեքստային հաղորդագրություններ է ուղարկել՝ ծանուցելով իշխանություններին արտակարգ իրավիճակի մասին, օգնություն խնդրել ֆեյսբուքյան գրառումների միջոցով, ու նկարահանել հրդեհի տարածումը՝ զուգահեռաբար իրեն կապելով լուսամուտների մաքրման մոտակա հարթակի պարանից ու մինչ փրկվելը կախված մնացել պատշգամբից։ 
ձախից|մինի|Հրդեհ Address հյուրանոցում։
Al Mazeina-ն փոխանցել է, որ բոլոր նրանց, որոնք տուժել էին ծխի ինհալացիայից ու ստացել թեթև աստիճանի մարմնական վնասվածքներ, բժշկական օգնություն են ստացել Դուբայի առողջապահական համակարգի 20 բժիշկների և 50 բուժքույրերի կողմից։ Դուբայի քաղաքացիական պաշտպանության տնօրեն, գեներալ-մայոր Ռաշիդ Թանի ալ- Մատրուշին հայտարարել է, որ հյուրանոցի բոլոր բնակիչները տարհանվել են, իսկ տուժածների թվում չկան երեխաներ։ Նրա խոսքով՝ հրդեհը բռնկվել է հյուրանոցի միայն արտաքին հատվածում ու դրա քուլաների մեծ մասը չեն ներթափանցել ներքին հատված։ Հյուրանոցում գտնվող մի քանի անձինք բողոքել էին, որ հրդեհի ժամանակ չեն աշխատել ոչ միայն հրդեհի ահազանգի, այլև հրդեհաշիջման համակարգերը։

Լրատվամիջոցները գրում էին, որ ամանորյա տոնակատարությունների պատճառով հյուրանոցը լի է եղել այցելուներով, քանի որ այնտեղից գեղեցիկ տեսարան է բացվում դեպի Բուրջ Խալիֆայի կեսգիշերյա հրավառությունը։ Վերջինս գտնվում է հենց այս հյուրանոցի մոտակայքում։ Ինչպես և նախատեսվում էր հրավառությունը տեղի է ունեցել հենց կեսգիշերին, սակայն որոշակի փոփոխություններ էին արվել LED ծրագրավորման մեջ։ Կեսգիշերին հրդեհաշիջման ծառայությունը տեղայնացրել էր հրդեհի շուրջ 90%-ը։ Հաջորդ օրը ծուխը շարունակում էր դուրս գալ շենքից։ Քննադատությունների ալիքը մեծացել էր երեսպատման նյութերի խնդիրների պատճառով։ Բազմաթիվ մասնագետներ պնդում էին, որ հենց այդ նյութերն են նպաստել հրդեհի անկանոն տարածմանը։ 

2016 թվականի հունվարի 20-ին Դուբայի ոստիկանությունը հաստատեց, որ հյուրանոցում հրդեհն առաջացել էր էլեկտրական կարճ միացման պատճառով։ Դատաբժշկական փորձաքննոթյունը պարզել է, որ կարճ միացումն առաջացել է լուսարձակի էլեկտրական գծերի պատճառով, որոնք կիրառվում էին 14-15-րդ հարկերի լուսավորությունն ապահովելու համար։ Տեղի ունեցած հետաքննության հետևանքով փորձագետները եկել են այն եզրակացության, որ հրդեհը բռնկվել է հովացման համակարգում՝ 1401 և 1504 համարների միջև։ 1504 համարում կայացած հետագա ուսումնասիրությունը պարզել է, որ հրդեհն այդ սենյակում տարածվել է լուսամուտի կողմից, որը միացած է պատուհանագոգին։ Ընկնող բեկորները հանգեցրել են 1401 համարում հրդեհի բռնկմանը։ Ոստիկանության հրապարակած լուսանկարում երևում են երկու բնակարանների միջև գտնվող օդափոխման համակարգում առկա չմիացված լարերը։ Հետաքննությունը եկել է այն եզրահանգման, որ հրդեհի մասին առաջինը հայտնել է հյուրերից մեկը, որը իջևանել էր հյուրանոցի 18-րդ հարկում։ Նա զանգահարել է ընդունարան տեղեկացնելու, որ զգում է վառված իրերի հոտ։ Ծուխը նկատելուց մեկ րոպե հետո նա հասել է ընդունարան։ 

Emmar-ը բնակարաններ է հատկացրել բոլոր նրանց, որոնց տները տուժել էին հրդեհի հետևանքով։ Սակայն որոշ բնակիչներ բողոքում էին, որ ստացած բնակարանները անհամարժեք են եղել նրանց, ինչ կորցրել էին։ 2016 թվականի հունիսի դրությամբ հյուրանոցի այցելուները դեռևս սպասում էին հրդեհի հետևանքով կորցրած իրերի և վնասվածքների համար փոխհատուցմանը։ Հրդեհից շուրջ երկու տարի անց իրավիճակը շարունակում էր մնալ նույնը։  

2016 թվականի վերջին մեկնարկեցին երկնաքերի վերանորոգման աշխատանքները։ Ու մինչ շարունակվում էր դրա վերանորոգումը, Դաունթաուն Դուբայում գտնվող մեկ այլ կառուցվող երկնաքերում հրդեհ բռնկվեց։ Հրդեհը մարվեց, սակայն Դաունթաուն Դուբայի երկնքում սև ծուխ էր կանգնել։ 2018 թվականի վերջին ավարտվեց The Address Downtown-ի վերակառուցման, վերանորոգման և անվտանգության համակարգերի տեղադրման աշխատանքները։ Մինչ պատահարը շենքից, Բուրջ Խալիֆայի հրավառությանը զուգահեռ, հրավառություն էր իրականացվում։ 2018 թվականից հետո այդ պրակտիկան դադարեցվել է։

## Նշումներ

## Ծանոթագրություններ

## Արտաքին հղումներ
*SkyscraperPage.com forum
*Official Website 
*Gateway to Downtown Dubai

Կատեգորիա:Դուբայի երկնաքերներ
Կատեգորիա:Դուբայի հյուրանոցներ
Կատեգորիա:Դուբայի շենքեր և կառույցներ